Kim Jong-Un sar l-ewwel mexxej tal-Korea ta’ Fuq li daħal fil-Korea ta’ Isfel minn meta spiċċat il-Gwerra Koreana fl-1953 Il-Mexxejja tal-Korea ta' Fuq u tal-Korea ta' Isfel qablu li jaħdmu flimkien biex jitneħħew għal kollox l-armi nukleari. Iż-żewġ mexxejja waslu għal dan il-ftehim wara li aktar kmieni, il-Mexxej tal-Korea ta’ Fuq, Kim Jong-un qasam għall-ewwel darba l-fruntiera mal-Korea ta’ Isfel. Jistennih kien hemm il-mexxej tal-Korea ta’ Isfel Moon Jae-in, biex hekk Kim Jong-Un sar l-ewwel mexxej tal-Korea ta’ Fuq li daħal fil-Korea ta’ Isfel minn meta spiċċat il-Gwerra Koreana fl-1953. Fl-ewwel kummenti tiegħu, Kim Jong-un wiegħed “storja ġdida” għall-Koreani u qal li dan huwa l-bidu tal-paċi fil-peniżola Koreana. Minkejja din il-laqgħa, id-dettalji dwar kif iż-żewġ stati se jeħilsu mill-armi nukleari għadhom mhux magħrufa, b'ħafna għadhom xettiċi mill-entużjażmu tal-Korea ta’ Fuq. It-taħdidiet saru f’dik magħrufa bħala d-Dar tal-Paċi f’Panmunjom, żona demilitarizzata mal-fruntiera komuni. Kim Jong-un stieden ukoll lill-President tal-Korea ta’ Isfel biex anke hu jaqsam il-fruntiera u jidħol fil-Korea ta’ Fuq.